Tuore tutkimus varoittaa uudesta Isisiin liittyvästä uhasta – naisten ja lasten merkitys terroristijärjestölle kasvaa

Naisten aseman muuttumisesta Isisin riveissä on ollut useita merkkejä.

Terroristijärjestö Isis tuo usein mieleen kuvat maskien takana piilottelevista miehistä, jotka heiluttavat kalifaatin mustaa lippua. Asiantuntijat varoittavat nyt kuitenkin naisten ja alaikäisten määrän kasvavan Isisin riveissä. Asiasta kertoo The Guardian.

Isisin kalifaatin luhistumisen jälkeen monien naisten asema järjestössä on ollut ja on edelleen tuntematon. Aikaisemmin Isisin tiedetään rajoittaneen naisten roolia taistelutoiminnassa. Kalifaatin murenemisen myötä naiset ja nuoret ovat kuitenkin olleet valmiina ottamaan merkittävämmän roolin Isisin ideologiassa ja organisaatiossa, brittilehti kertoo.

Jo vuodesta 2015 lähtien on näkynyt yhä enemmän merkkejä siitä, että naisten asema terroristijärjestössä tulee muuttumaan. Esimerkiksi tämän vuoden helmikuussa Isis julkaisi ensimmäistä kertaa videon naisesta, joka esiintyy taistelukentällä miespuolisten sotilaiden rinnalla.

Raportti paljastaa merkittävää aliarvioimista

Britannialaisen King’s College London -yliopiston kansainvälisen radikalisoitumiskeskuksen raportissa todetaan, että naiset ovat alkaneet osallistua aktiivisesti Isisin toimintaan eri puolilla maailmaa. Raportin mukaan 41 490 Isisin riveihin Irakissa ja Syyriassa huhtikuun 2013 ja kesäkuun 2018 välillä liittyneestä ulkomaalaisesta 4 761 olisi naisia. Tämä tarkoittaa 13:a prosenttia. Samalla aikavälillä järjestöön liittyneistä 4 640 on raportin mukaan alaikäisiä, mikä tarkoittaa 12:a prosenttia.

Uuden raportin mukaan Isisin muuttuva näkemys, jonka mukaan myös naisten pitäisi tarttua aseisiin, tarkoittaa uhan olevan todennäköisesti suurempi kuin viralliset luvut antavat ymmärtää. Asiantuntijoiden mukaan myös Syyriasta ja Irakista Britanniaan palaavien määrää on aliarvioitu merkittävästi.

The Guardianin mukaan ICSR-järjestön tutkijat Joana Cook ja Gina Vale ovat kertoneet 850:n Britannian kansalaisen liittyneen Isisiin Irakissa ja Syyriassa. Joukossa on 145 naista ja 50 alaikäistä.

Takaisin Iso-Britanniaan palanneista 425 henkilöstä vahvistettiin vain kaksi naista ja neljä alaikäistä. Tutkijoiden mukaan palanneita ei ole määritelty sukupuolen tai ikärajojen mukaan. Heidän mukaansa luvut ovatkin viranomaisten tietojen puuttumisen takia reippaasti alakanttiin.

Tutkijoiden mukaan naiset ovat uhka

Isis itse on ilmaissut, että naisten asema taistelussa on kehittynyt ja laajentunut. Isis on houkutellut naisia mukaan korostamalla heidän saavan myös vaikutusvaltaa. Naisten tiedetään aiemmin houkutelleen aktiivisesti Isisiin mukaan muita naisia, levittäneen propagandaa ja tehneen varainhankintaa. Kanadassa erään naisen kerrotaan muun muassa tarjonneen verkkokurssia ja saaneen ainakin yhden nuoren naisen mukaansa.

– Uskomme, että jotkut naiset voivat nyt aiheuttaa turvallisuusuhan useilla tavoilla. Jotkut naiset ovat osallistuneet Isisin alueella myös fyysiseen koulutukseen. He voivat siirtää oppimiaan taitojaan lapsilleen tai muihin paikkoihin.

Lokakuussa 2016 Marokossa pidätettiin kymmenen naista, jotka olivat tehneet itsemurhaiskun parlamenttivaaleissa. Neljän naisista uskotaan menneen internetin kautta naimisiin Isisin jäsenten kanssa. Viime vuonna Britannian turvallisuusviranomaiset estivät terroristihyökkäyksen Lontoon British Museumissa, ja maan ensimmäinen Isisiin liitetty naispuolinen terroristi pidätettiin.

Europolin mukaan vuosina 2014–2017 on pidätetty 570 naista terrorismiin liittyvän uhan vuoksi.

Nuoret tarvitsevat apua

Yliopiston raportin mukaan Isisin kalifaatissa on syntynyt ainakin 730 lasta. Heidän vanhempansa ovat monien eri maiden kansalaisia.

– Vaikka alaikäisten itsenäisesti harjoittamien iskujen määrä on vähäinen, ulkomaalaisille alaikäisillä on Isisiin ideologinen sitoutuminen ja käytännön taidot. Ne mahdollistavat uhan heidän palatessaan kotimaihinsa, tutkija Vale toteaa The Guardianin artikkelissa.

Tutkijat ovat kannustaneet hallituksia työskentelemään paikallisten alueviranomaisten kanssa, jotta he voisivat paremmin olla selvillä kansalaistensa olinpaikasta ja asemasta. Tutkijoiden mukaan kotimaihinsa palaavat alaikäiset tarvitsevat kuntoutusta rangaistusten sijaan.

– Tarvitaan ponnisteluja, jotta Isisin ideologian parissa syntyneet ja kasvaneet lapset saadaan irtautumaan ja kuntoutumaan tehokkaasti, Vale toteaa.

Edit: Tarkennettu Isisin riveihin liittyneiden määrää kello 12.37.